J E G Y Z Ő K Ö N Y V

**Készült:** a Hajdú-Bihar Megyei Önkormányzat Közgyűlésének 2018. november 9-én 9.00 órakor kezdődő nyilvános üléséről, Polgár település Polgármesteri Hivatala dísztermében (Polgár, Barankovics tér 5.). Jelen van 21 fő közgyűlési tag a jegyzőkönyvhöz mellékelt jelenléti ív szerint.

Meghívottként jelen van: dr. Dobi Csaba jegyző, Kraszitsné dr. Czár Eszter aljegyző, Már Norbert, a Közgazdasági Osztály vezetője, Csordás-László Enikő, a Fejlesztési, Tervezési és Stratégiai Osztály Fejlesztési Csoportjának vezetője, Gonda-Magyar Andrea megyei főépítész, Kondor Erika jegyzőkönyvvezető, továbbá

- Tiba István országgyűlési képviselő,

- Ignácz László, az Észak-magyarországi Közlekedési Központ Zrt.,

- Kocsis Tibor az Észak-magyarországi Közlekedési Központ Zrt.,

- Pántya József útfejlesztési igazgató, a Nemzeti Infrastruktúra Fejlesztő Zrt.,

- Molnár Imre Máté a Nemzeti Infrastruktúra Fejlesztő Zrt.,

- Szoták Zoltán megyei igazgató, a Magyar Közút Nonprofit Zrt.Hajdú-Bihar Megyei Igazgatóság,

- Fodor Tamás az NMI Művelődési Intézet Nonprofit Kft. koordinációs csoportvezetője,

- dr. Kovács Krisztina, a Hajdú-Bihar Megyei Fejlesztési Ügynökség munkatársa,

- Szőllős Sándor polgármester Bocskaikert település,

- Magyar Sándor polgármester Folyás település,

- Giricz Béláné polgármester Görbeháza település,

- Csige Tamás polgármester Hajdúdorog település,

- Farkas István Attila polgármester Kismarja település,

- Kövér Mihály Csaba polgármester Nyírmártonfalva település,

- Mikó Zoltán polgármester Tiszagyulaháza település,

- Csetneki Csaba polgármester Újszentmargita település,

- Takács József polgármester Újtikos település képviseletében, valamint a sajtó képviselői.

|  |  |  |  |
| --- | --- | --- | --- |
|  | **Közgyűlési névsor:**  **Képviselő** | **Jelenlét** | **Képviselőcsoport** |
|  | Antal Szabolcs | igen | FIDESZ-KDNP |
|  | Bernáth László | igen | FIDESZ-KDNP |
|  | Bíró László | igen | JOBBIK |
|  | Bódi Judit | igen | MSZP |
|  | Buczkó József | igen | FIDESZ-KDNP |
|  | Bulcsu László | igen | FIDESZ-KDNP |
|  | Dombi Imréné | nem | FIDESZ-KDNP |
|  | Demeter Pál | igen | JOBBIK |
|  | Gál László Csaba | igen | JOBBIK |
|  | Gyula Ferencné | igen | MSZP |
|  | Kiss Attila | igen | FIDESZ-KDNP |
|  | Kocsis Róbert | igen | FIDESZ-KDNP |
|  | Koroknai Imre | igen | FIDESZ-KDNP |
|  | Kovács Zoltán | igen | FIDESZ-KDNP |
|  | Ménes Andrea | igen | FIDESZ-KDNP |
|  | Mohácsi László | igen | JOBBIK |
|  | Nagy Zsolt | igen | MSZP |
|  | Pajna Zoltán | igen | FIDESZ-KDNP |
|  | Rigán István | igen | JOBBIK |
|  | Simon Zoltán | igen | FIDESZ-KDNP |
|  | Tasi Sándor | igen | FIDESZ-KDNP |
|  | Timár Zoltán | nem | FIDESZ-KDNP |
|  | Tóth József | igen | DK |
|  | Vértesi István | nem | JOBBIK |

**Pajna Zoltán**

Köszönti a Hajdú-Bihar Megyei Önkormányzat Közgyűlésének kihelyezett ülésén megjelent vendégeket. Külön köszönti Tóth József polgármester, Molnár János alpolgármester urakat, Dr. Váliné Antal Mária jegyző asszonyt, a képviselő-testület jelen lévő tagjait, a meghívott vendégeket. A megyei közgyűlés örömmel tett eleget a meghívásnak, hogy itt tarthatja kihelyezett munkaülését, volt már kihelyezett ülésük korábban is, de most örömmel látja, hogy a megszokottól több polgármester is részt vesz az ülésen. A napirendi pontok tárgyalása előtt átadja a szót Tóth József polgármester úrnak.

**Tóth József**

Köszönti a jelen lévőket. A képviselő testületük februárban döntött úgy, hogy meghívja a településükre a megyei közgyűlést, megtisztelő számukra, hogy a közgyűlés Polgár településen tartja munkaülését. Polgár település ebben az évben ünnepli a városi rang visszanyerésének 25. évfordulóját és ebből az alkalomból egész évben rendezvényeket tartottak és a programsorozat zárásaként ülésezik itt a megyei közgyűlés. Bízik abban, hogy az ülést követően a jelen lévőknek több ismerete lesz Polgár városáról. Először dr. Tiba István, a térség országgyűlési képviselője mond köszöntőt, ezt követően C. Tóth János előadását hallgathatják meg Polgár, mint Hajdúváros történelme címmel, majd Gencsi Zoltán Dely Mátyás emlékéről fog beszélni, majd végezetül jómaga Polgár város fejlődését mutatja be.

**Dr. Tiba István**

16 éve képviselő, bár a település polgármesterével futball hasonlattal élve „más csapatnak szurkolnak” mégis, a település érdekeit szem előtt tartva együtt tudnak dolgozni. Csak arra koncentrálnak, hogy azoknak a településeknek az érdekeit, amelyeket képviselnek, maximálisan szem előtt tartsák. Éppen a tegnapi nap folyamán polgármester úr felhívta a figyelmét néhány megoldandó problémára, melyet a jelen lévő kistelepülések polgármesterei is jeleztek felé, miszerint a mellékutak állapota nem megfelelő, mely megnehezíti a munkába járásukat. A közgyűlés a mai ülésén tárgyalni fogja a megyei úthálózat helyzetét. Ígéri, hogy ennek érdekében mindent meg fog tenni és bízik benne, hogy a kifogásolt mellékutak korszerűsítésére a Magyar Vidék program keretein belül sor kerül és kéri a közgyűlés támogató segítségét is.

**C. Tóth János**

Polgár neve először 1229-ben fordul elő írásos formában a Váradi Regestrumban. A tatárjárás idején Polgár területe teljesen elpusztult, elnéptelenedett. Hiteles források szerint az 1440-50-es években a Hunyadiak népesítették be újra. 1501-ben Bakócz Tamás érsek, a tulajdonába került Polgárt és Szentmargitát, Ároktővel együtt az egri káptalannak adományozta, majd mindkét helységet királyi jóváhagyással Borsod megyéhez csatolták. Ide is tartozott egészen 1511-ig.

Polgár már a tatárjárás után, a XV.-XVI. század fordulóján a mezővárosias fejlődés útjára lépett. A XVI. század végén a török hódoltság, a tatár és a német pusztítások következtében mindkét település (Polgár és Szentmargita) majdnem teljes elnéptelenedése következett be. Ez az állapot 1559-től 1608-ig tartott, amikor a katonáskodó hajdúk letelepedésével, illetve 1614-ben történt beiktatásával Polgár is a hajdúvárosok sorába lépett. Polgár 1613-tól 1692-ig volt önálló, különleges jogállással - "separata porta" - rendelkező hajdúváros. Ebben az időszakban Polgár a hajdúkiváltság jogcímét biztosító katonai szervezet formai fennállása mellett, olyan széleskörű autonómiával (önkormányzat) rendelkező, szabad paraszti mezővárossá alakult át, amelynek anyagi létét elsősorban a paraszt-polgári életformára való áttérés: a nagyarányú pusztai állattartás, kisebb mértékben a földművelés, a vásártartási jog, a gabona és marhakereskedelem, valamint az 1630-ban megkapott révjog jövedelme biztosította. A hajdúkerület 1718. február 11-én hozott határozata alapján Polgár kivált a hajdúvárosok közösségéből.

Ezután ismét egy elnéptelenedési korszak következett, amely alapjában véve a polgáriak egyik tiltakozási formája volt az elviselhetetlen kettős adózás (hadiadó és a földesúri adóterhek) ellen. Ezzel ért véget a 110 éves hajdúvárosi korszak. Az 1718-tól 1848-ig terjedő új szakaszban Polgárnak az egri káptalan által más megyékből betelepített lakói teljesen jobbágyokká váltak, de nem mondtak le a földesúri terhek csökkentéséért és a „separata porta” visszaállításáért folytatott harcról. A különleges jogállást 1802-ben az országgyűlés határozatával végleg megszüntette. Ez egyrészt a jobbágyterhek fokozódásához, másrészt pedig az antifeudális küzdelmek erősebbé válásához vezetett. 1848-tól jelentősen javult a volt polgári jobbágyok sorsa is, mert több földhöz jutottak, azonban a káptalani nagybirtok szorító közelsége nagymértékben akadályozta terjeszkedésüket, illetve gazdálkodásukat. Polgár további fejlődését az I. világháborúig terjedő korszakban a népesség számának nagyarányú növekedése jellemezte. A világháborúk a nagyközség népének is mérhetetlenül sok kárt és szenvedést okoztak. Változott a társadalmi rétegződés, növekedtek a vagyoni különbségek. Megnőtt a földet követelő, valamint az alkalmi munkákból élő cselédek és szegényparasztok száma. Sorsukon az 1945 augusztusában végrehajtott földosztás változtatott jelentős mértékben. Ekkor a keresőképes lakosság 75 %-a foglalkozott földműveléssel. A földosztással sorsdöntő változások kezdődtek meg mind a gazdasági élet, mind pedig a helyi közigazgatás átszervezése terén. 1947. január 1-jével önálló nagyközség alakult Újszentmargita és önálló kisközség Újtikos néven.

Változott Polgárnak a megyén belüli hovatartozása is, Szabolcs vármegyétől Hajdú-Bihar megyéhez csatolták.1950-ben pedig Polgár község székhellyel új járást szerveztek, melyhez Egyek, Görbeháza, Polgár, Tiszacsege, Újszentmargita nagyközségek, valamint az újtikosi körjegyzőség községei tartoztak. A járások megszüntetése után Polgár - Újtikos - Tiszagyulaháza községek közös tanácsú nagyközséggé szerveződtek. Ez a közigazgatási forma jónak és időtállónak bizonyult, egészen 1991-ig. 1991. január 1-jei hatállyal Újtikos és Tiszagyulaháza önállósult és ettől az időponttól mindkét volt társközség önálló önkormányzattal rendelkezik. 1992-ben pedig Folyás is önálló község lett.

A polgári nép kollektív tudatában mindig erősen élt a mezővárosi, a hajdúvárosi, valamint a járásszékhelyi múlt, az autonómiára, a helyi, térségi vezető szerepre való törekvés. Polgár nagyközségnek 1993. január 1-jei hatállyal a városi címet adományozták. Ezzel az itt élő lakosság régi vágya teljesült.

Örömmel olvasta a napirendi pontok között azt a kezdeményezést, miszerint szeretnék, ha Hajdúböszörményt megyei jogú várossá nyilvánítanák.

**Gencsi Zoltán**

Dely Mátyás szülei a Jászságból költöztek Egyekre, innen a Semsey birtokra költöztek és ott született 1832-ben Dely Mátyás. Amikor Kossuth Lajos Balmazújvároson járt az utánpótlás csapatok szemléjére, két évvel idősebbnek mondta magát, így őt is besorozták és írnokként vett részt a 1848-as szabadságharcban. A Világosi fegyverletételt követően a nyírbátori minorita rendházhoz került, mint Simon fráter, de onnan is távoznia kellett világias viselkedése miatt. 1857-ben vándor kovácslegényként érkezett Pestre, ahol a magyar királyi állattani gyógyintézetben szerzett diplomát 1860-ban. Első szolgálati helye Hajdúdorog volt, majd 1865-től Debrecen. Hórihorgas (magasabb volt, mint két méter), öles termetű, vörös szakállú, Mátyás király-orrú ember volt. Nyáron a pusztán élt, melyet maga vállalt, télen pedig a Csapó utcán lakott. A Tisza szabályozásával jelentősen kiszáradtak a földek, („Elvittétek a vizeinket! Adjátok vissza a vizeinket!) és ezerszám pusztultak az állatok. Az akkori állategészségügyi közállapotokat a lépfene, tenyészbénaság, keleti maláriavész jellemezte, melyek ellen szinte eszköztelenül küzdött. Mivel az akkori időben az emberorvosok látták el az állatok gyógyítását is, a saját állatorvosi imázsát is meg kellett teremtenie, mely nagy felkészültséget jelentett. Közbenjárására létrejött a Hortobágyi Intéző Bizottság, mely szabályozta a legeltetés módját és további intézkedéseket hozott. Javasolják Hortobágy jobb hasznosítását, átalakítják a legelőgazdálkodást. Fajta, kor és ivar szerint szétválogatva alakítanak ki állatcsoportokat, törzstenyészeteket alakítanak ki (bikagulya, törzsménes). Kijelölik a legelőjárásokat és az ahhoz kötődő nyájakat, melyek által jelentős eredményeket értek el: gyarapodott az állatállomány. Szaktudását a pesti állatgyógyintézet tudósai is számon tartották, lejártak a pusztára a betegségek tanulmányozására. Olyannyira elismerték, hogy négyévente joga volt tehetséges, szegény sorsú fiatalt továbbtanulásra javasolni, ösztöndíjra felterjeszteni. Évente néhány hetet Pestre hívták gyógy- és tápszerek kikísérletezésére, kezdeményezte tanyasi iskolák építését. A harmadik szolgálati helye 1892-től Polgár városa volt, ahol a szegények jószágait ingyen gyógyította, viszonzásképpen csak ennyit várt el: „Mondjál érettem egy Miatyánkot!” Több könyvet írt, a közéletben is komoly szerepe volt. Legendás alakját több író is megjelenítette műveiben. (Jókai Mór, Móricz Zsigmond, Dr. Bencsik János stb.) Balmazújváros-Hortobágy-Polgár közös javaslatára Dely Mátyás állatorvosi munkássága bekerült a Hajdú-Bihar Megyei Értéktárba. Halálának 100. évfordulója alkalmából megjelent egy könyv, melyet a közgyűlési tagok az asztalukon találhatnak.

**Tóth József**

Korábban a mezőgazdaság biztosította a Polgáron élők megélhetését, később a Tiszai vegyi üzemek vették át ezt a szerepet. 15 év alatt jelentős átalakulás történt, a foglalkoztatási viszonyok is átrendeződtek, míg korábban azt mondták Polgár a kelet-kapuja, ma már inkább azt mondhatja, hogy Polgár város „az utak találkozásában”, hiszen Miskolccal, Debrecennel és Nyíregyházával is autópályás kapcsolatuk van, így rövid időn belül eljutnak a munkahelyükre az emberek. Az itt élők megélhetését elsősorban Polgár és Tiszaújváros biztosítja. Bár kevesen tudnak róla, de Tiszaújvárosban található a Jabil, a műgumigyár és a Debreceni BMW beruházáshoz hasonló nagyságú Poliol gyár, mely a Mol beruházása és a jövő év elején indul. 1,2 Mrd Ft-os beruházásról van szó. Az említett beruházások jelentősen átrendezték a körülményeket, melyekre fel kell készülniük. Jelentősen emelkedett az ingatlanok ára. Ma már a megfelelő minőségű munkaerő biztosítása jelenti a problémát, mely a szakképzésre is ráirányítja a figyelmet.

Céljuk, hogy békés, nyugodt, biztonságos és rendezett kisvárosban éljenek. Fontos, hogy fejlesszék is az intézményeiket, így megújultak az egészségügyi, az oktatási és a kulturális intézményeik, a városháza és a főtér is. Terveik között szerepel még a fürdő, a sportcsarnok és egy szociális bentlakásos otthon létrehozása. Mindezek mellett fontos a hagyományok ápolása, céljuk óvni értékeiket, fejleszteni és gyarapítani a várost, élhető biztonságos hétköznapokat teremteni. A közmunkaprogramot a szociális szövetkezet keretein belül biztosítják. Az idősek segítése, támogatása és a fiatalok itt tartása nagy kihívás számukra. Előbbit a „Segítő kezek” programmal, míg utóbbit a CSOK+ Polgár lakástámogatási programmal támogatják. Új lakóház építése esetén a lakás vételárának a 10%-át, maximum 2 M Ft vissza nem térítendő támogatásként adnak. (Cél: 10-15 új lakás építése.), míg használt lakás vásárlása esetén a lakás vételárának a 10%-át, maximum 1 M Ft vissza nem térítendő támogatást adnak. (Cél: 30-40 használt lakás vásárlásának a támogatása.) Erre 20-20 M Ft-ot különítenek el évente a költségvetésükben. A program 2013-ban indult, akkor 10 család vette igénybe, míg 2018-ban már 66 család. Ennek is köszönhetően is sikerült stabilizálniuk a város lakosság számát. Bízik abban, hogy új lakás építéséhez is megjön a későbbiekben a fiatalok kedve, jelenleg ez a programjuk még nem érte el várakozásaikat. Tűzifa program keretében 15 M Ft-ot biztosítanak a költségvetésben a rászorulók támogatására és mivel 5000 fő feletti a településük, így ez önként vállalt feladatuk.

**Pajna Zoltán**

**Polgár városi rangjának 25. évfordulója alkalmából és a kihelyezett ülés emlékére emléklapot ad át Tóth József részére.**

Megállapítja, hogy a Hajdú-Bihar Megyei Önkormányzat Közgyűlése határozatképes, mert a 24 megyei közgyűlési tagból 21 tag van jelen. Az ülést megnyitja.

Kiosztásra került a „Tájékoztató a Debreceni Egyetem Balásházy János Gyakorló Középiskolája és Kollégiuma szerepéről a megyei agrárszakképzésben, együttműködés kezdeményezése” című szóbeli előterjesztés, melyet 3. napirendi pontként javasol napirendre venni. Javasolja a kiegészített napirend elfogadását. Megállapítja, hogy a napirendhez hozzászólás, javaslat nincs.

**Szavazásra teszi fel a kiegészített napirendet, melyet a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:**

**87/2018. (XI. 9.) MÖK határozat**

A Hajdú-Bihar Megyei Önkormányzat Közgyűlése a 2018. november 9-ei munka ülése kiegészített napirendjét a következők szerint fogadja el:

1. Tájékoztató a közlekedésfejlesztés aktuális helyzetéről Hajdú-Bihar megyében
2. Tájékoztató a „Cselekvő közösségek – aktív közösségi szerepvállalás” című EFOP-1.3.1-15-2016-00001 azonosítószámú kiemelt projekt Hajdú-Bihar megyét érintő eredményeiről, tapasztalatairól
3. Tájékoztató a Debreceni Egyetem Balásházy János Gyakorló Középiskolája és Kollégiuma szerepéről a megyei agrárszakképzésben, együttműködés kezdeményezése
4. Hajdú-Bihar Megye Befektetés-ösztönzési Stratégiájának elfogadása
5. A Hajdú-Bihar Megyei Önkormányzat Integrált Területi Programjának módosítása
6. Hajdúböszörmény Város megyei jogú várossá nyilvánítása kezdeményezésének támogatása
7. A Hajdú-Bihar Megyei Vállalkozásfejlesztési Alapítvány alapító okiratának módosítása
8. A Hajdú-Bihar Megyei Önkormányzat 2018. évi költségvetési rendeletének módosítása

**Különfélék**

1. ***napirendi pont***

„Tájékoztató a közlekedésfejlesztés aktuális helyzetéről Hajdú-Bihar megyében”

**Pajna Zoltán**

Felkéri Pántya József igazgatót, tartsa meg előadását.

**Pántya József**

A NIF Zrt. több fejlesztéssel van jelen az országban, melyeknek részben hazai, részben uniós források adják a fedezetét. 2018-ban az útprogram megvalósítására 2500 Mrd Ft-ot biztosított a kormány, melyből a megye 276 Mrd Ft összegben támogatott (gyorsforgalmi utakra: 220 Mrd Ft, főutakra 56 Mrd Ft). A NIF Zrt. első sorban a gyorsforgalmi úthálózat fejlesztéséért felel, ez a következő években több száz km-rel fog bővülni. A megyét érintően is több projekt van folyamatban, látható, hogy van kivitelezésre elrendelt, van előkészítésre elrendelt és átadott projekt is, illetve támogatói döntéssel már rendelkező projekt. Az M35-ös autópálya 2017. év végén átadásra került, a II. ütemének átadását 2018. december 21-re tervezik. Ez a legnagyobb autópálya szakasz, melyet Magyarországon 2018-ban átadnak, és ehhez csatlakozik majd az M4 autópálya I. szakasza és ez által Debrecentől Berettyóújfaluig autópályán tudnak közlekedni. Berettyóújfalu mellett egy mérnökségi telep is megvalósul ezzel egyidőben. Az M4-es autópálya építése Berettyóújfalu –országhatár között szintén építés alatt van, az átadása 2020-ban várható.

A 471-es főút fejlesztése szintén nagyon fontos. Az elmúlt évben átadásra került a Hajdúsámson-megyehatár közötti szakasz, a Hajdúsámsont elkerülő szakasz átadására várhatóan év végén sor kerül, míg a Debrecen-Hajdúsámson közötti szakasz 2x2 sávosra történő bővítése 2020 III. negyedévére várható.

A 48. sz. főút fejlesztési feladatai: a meglévő 2x1 sávos útszakasz 11,5 tonnás burkolat megerősítése és szélesítése 26,5 km hosszon, szerviz-utak létesítése, szintbeni csomópontok építése. Tanulmányterv készült Debrecen belterületi szakaszának hiányzó 2x2 sávra történő fejlesztési lehetőségeinek feltárására. Az építési szerződés aláírásra került, a teljes projekt forgalomba helyezésének legkorábbi lehetséges időpontja 2020. IV. negyedéve.

Szintén fontos projekt az M3 –M35 autópálya, Görbeházi csomópont fejlesztése és azM4 autópálya Törökszentmiklós –Püspökladány –Berettyóújfalu közötti szakasz előkészítése, mely a jövő projektjeinek legnagyobbika lesz. A Szeged-Debrecen közötti szakasz 2×2 sávos közúti kapcsolat kialakításának előkészítése is elkezdődött, mely komoly társadalmi vitákat váltott ki, azért sem egyszerű a helyzet, mert a teljes megyei szakasz a Natura 2000 természetvédelmi területen megy át. Az M4-es és a 42. sz. főút teherforgalmi összekötésének előkészítése új kezdeményezés. Kiemeli a Debreceni Észak-Nyugati gazdasági övezet kialakításával összefüggő közúti, vasúti infrastruktúra fejlesztés megvalósítását (BMW projekt).

A kerékpárutak vonatkozásában a Vámospércs –Nyírábrány (országhatár) közötti kerékpárút megvalósítását a 48. sz. Debrecen –Nyírábrány II. rendű főúttal párhuzamosan végzik, azonban a külföldi partner támogatása hiányában a projekt további előkészítő feladatai leállításra kerültek, a projekt folytatására hazai forrásból kerül sor. A fejlesztések között szerepel a Tépe- Berettyóújfalu és a Tiszafüred-Hortobágy –Balmazújváros közötti szakasz megépítése.

A vasúthálózat fejlesztése vonatkozásában a Püspökladány-Ebes és az Ebes-Debrecen közötti szakasz korszerűsítése van folyamatban. Terveik között szerepel még a Püspökladány –Debrecen vasútvonal korszerűsítése, Debrecen állomás részleges átépítése és Szajol-Debrecen vasútvonalon ETCS 2 vonatbefolyásoló rendszer kiépítése. A Debrecen állomás és kapcsolódó létesítményei vonatkozásában (Intermodális központ megvalósításához szükséges mértékű műszaki tartalom megvalósítása) a kivitelezéshez szükséges teljes forrással a NIF Zrt. nem rendelkezik, így ebben további kormányszintű döntések szükségesek. A Püspökladány-Biharkeresztes vonalon a villamosítással kapcsolatosan az előkészítés megtörtént, Kormányhatározat szükséges a kivitelezéshez.

**Pajna Zoltán**

Felkéri Szoták Zoltán igazgatót, tartsa meg előadását.

**Szoták Zoltán**

2018-ban a megyében három nagy projektkör volt, egyik a TOP finanszírozásból megvalósultak: a 3323-as út korszerűsítését a területszerzési problémák, illetve a közbeszerzési eljárás elhúzódása nehezíti, de jövő tavasszal elkezdik a kivitelezését. Nagyrábé (4213-as út) belterületén részben csatornázás, részben a közbeszerzési eljárás elhúzódása miatt szintén elmaradt a felújítás, ezt szintén tavasszal szeretnék elkezdeni. TOP keretében 26 km úthálózat valósult meg 3,1 Mrd Ft értékben. A másik az úgynevezett 100 Mrd Ft-os program, mely a magyar állam által elrendelt program és ezek nagy része megvalósult, csak a 4212-es út (Püspökladány-Sárrétudvari) és a 47-es út (Berettyószentmárton) korszerűsítése húzódik át a jövő évre. Az itt lévő fagerendával alátámasztott híddal kapcsolatosan félreértések voltak, mert nem a híd tartószerkezete korrodált el, hanem a szárnyfalat kellett cserélni. Ezt egy sávon tudták elvégezni és jövőre a Berettyószentmártoni útszakasz felújításakor a másik sávban is elvégzik a szárnyfal cseréjét, de számítanak a sajtó ismételt támadására, miszerint leszakadóban van a híd. De megnyugtat mindenkit, hogy erről szó sincs. Ennek a programnak a keretében 40 km-nyi út került felújításra 4 Mrd Ft értékben. A harmadik a hazai forrásból megvalósult korszerűsítés. Ebből a Hajdúdorogi körforgalom jövő évben kerül befejezésre. Ebből a forrásból 2,5 km út került korszerűsítésre, 0,8 Mrd Ft értékben. A három projektkör keretében tehát összesen 71 km út került felújításra 8,5 Mrd Ft értékben.

Saját keretükből Debrecenben a Vágóhíd utcát újították fel közel 100 M Ft értékben. Előkészületben van a 47-es főút Hosszúpályi leágazásnál egy öt ágú körforgalom, szintén ezen az úton a déli ipari övezetnél egy útkapcsolat az autópálya felé. Elkezdődött a 48-as főút és Létai út csomópontjának építése, a 4-es út István úti csomópontjának az építése, ez egy fő terelő útvonal lesz a pályaudvar korszerűsítésének megkezdésekor. Előkészítés alatt van a 33-as útnál a Metro csomópont átalakítása, továbbá Hajdúböszörményben az autópályához kapcsolódóan egy körforgalom, valamint Hajdúszoboszló belterületén egy jelzőlámpás csomópont kialakítása. Tájékoztatja a jelen lévőket, hogy a holnapi naptól téli üzemmódban fognak dolgozni.

**Pajna Zoltán**

Kéri a közgyűlés tagjait, tegyék meg hozzászólásaikat.

***Bizottsági vélemény***

**Ménes Andrea**

A Fejlesztési, Tervezési és Stratégiai Bizottság az előterjesztés elfogadását javasolja. Megköszöni Tasó László volt államtitkár áldozatos munkáját és mindazoknak, akik ebben részt vettek, hiszen ilyen mértékű útfejlesztésre a megyében az elmúlt húsz évben nem volt példa. Természetesen a kisebb településeken vannak még hiányosságok, de nem csak autópálya, hanem utak is épültek. Újszentmargita polgármestere azzal a kéréssel kereste meg, hogy az általa megismert anyagban nem szerepel egy 9 km-es útszakasz felújítása, melyre véleménye szerint nagy szükség lenne. A bizottság támogatja a javaslatot, azonban ilyen rövidebb szakasz, melyre még nem került sor sajnos több is van a megyében. Hallhatták, hogy a kormány több forrásból is próbálja az infrastrukturális hiányosságokat pótolni, ezért arra kér mindenkit, hogy próbáljanak meg örülni azoknak a fejlesztéseknek, amelyek megvalósultak.

**Pajna Zoltán**

A Magyar Vidék programban az Újszentmargita polgármestere által kifogásolt útszakasz korszerűsítése szerepel. Összességében több, mint 140 km út felújítása szerepel a programban 12 Mrd Ft értékben. Jövő ilyenkor várhatóan jelentős útkorszerűsítésekről tudnak majd beszámolni és az elhangzott kérést a közgyűlés elnökeként támogatja és azt levélben erősíti meg az illetékes állami szervek irányába.

***Hozzászólás***

**Gyula Ferencné**

Ha jól értette, akkor nyugodtan mondhatják a lakosoknak, hogy 2019-ben a Berettyószentmártoni út a híddal együtt korszerűsítésre kerül és a híd biztonságos.

**Szoták Zoltán**

A híd biztonságos és jövő évben befejezik a korszerűsítését.

**Tóth József**

Felhívja a figyelmet a hatósági engedélyeztetés folyamatára. A Polgári elkerülő út megépítésének engedélyeztetésekor 15 éve elkerülte a szakemberek figyelmét, hogy a kerékpárút nyomvonalának a kijelölésekor a művelési ág alóli kiváltását kérjék, így mára az a helyzet alakult ki, hogy emiatt nem kapják meg a jogerős építési engedélyt. Kéri, hogy az ilyen esetekben a Közút legyen segítségére a projektgazdáknak, hogy a beruházások időben megvalósulhassanak. Tudomása szerint is a 3315-ös út 47 km-nyi szakaszának a felújítása, ha szakaszosan is, de meg fog valósulni. A Folyás-Újszentmargita közötti útszakasz korszerűsítésére mindenképpen szükség lenne.

**Pajna Zoltán**

Levélben megerősítést kér az útszakasz korszerűsítése érdekében.

**Antal Szabolcs**

A térképen láthatták, hogy már csak a 471-es és a 48-as főút az, amelyik nem négy sávos Debrecen irányába. Bízik abban, hogy decemberben az említett út átadásra sor kerül. Megköszöni a NIF Zrt. munkatársainak azt a szakmai és emberi segítséget, melyet a közös munkájuk során kaptak tőlük.

**Gyula Ferencné**

Méltánytalan lenne, ha most panaszkodna, hiszen nagyon sok korszerűsítésre sor került, azonban felhívja a figyelmet a Pocsaj-Esztár-Hencida-Gáborján-Szentpéterszeg-Berettyóújfalui útszakasz nagyon rossz állapotára. Valószínű, hogy ebben az is közrejátszott, hogy az autópálya építése miatt nagyobb igénybevételnek voltak kitéve. Megköszöni az utak korszerűsítése érdekében végzett munkát és bízik abban, hogy a mellékutak felújítására is hamarosan sor kerül.

**Pajna Zoltán**

A Magyar Vidék programban 3,5 Mrd Ft áll rendelkezésre a Bihari térség fejlesztésére. Debrecen vonatkozásában a keleti elkerülő út fontosságára hívja fel a figyelmet, mely a 47-es, 48-as, 471-es és 4-es főutakat is érinti.

**Pántya József**

Gyula Ferencné hozzászólására reagálva elmondja, az autópályák építése során a vállalkozóknak kötelességük az utak rendbe hozatala, erre a szerződésük is kötelezi őket. Az utakat kötelességük olyan állapotban visszaadni, ahogyan a beruházás előtt átvették. Ezekről nem csak állapotfelmérések, hanem videofelvételek is készülnek a beruházást megelőzően.

**Tasi Sándor**

Köszönetét fejezi ki a közreműködő szervezeteknek és Polgár város önkormányzatának is. A közgyűlés időről-időre napirendjére vesz jó joggyakorlatokról szóló előterjesztést és Tóth József polgármester úr tájékoztatója is ilyen volt, így mondhatja, hogy megspóroltak egy előterjesztést és csak ismételni tudja, hogy a települések közlekedési kapcsolódása, megközelíthetősége stratégiai kérdés. Köszönetét fejezi ki mindazoknak, akik a megye úthálózatának fejlesztése érdekében tevékenykedtek. A megyébe a fejlesztési források 10 %-a érkezett. Napi szinten megtapasztalja, hogy mit jelentett a 471-es út egy szakaszának a megerősítése. Nem csak közlekedésbiztonsági szempontból, hanem érezhető, hogy nagyobb rajta a forgalom is. Ha jobbak az utak, egyre többen választják ezeket az útvonalakat. Mint jövőbeni feladatként megemlíti, amennyiben megvalósul Debrecen bevezető szakaszának a négysávosítása, úgy elkerülhetetlen lesz az út mentén lévő települések elkerülő szakaszainak a megépítése is. Kéri a közgyűlést az előterjesztés elfogadására.

**10.45-kor Bernáth László kimegy.**

**Demeter Pál**

A Jobbik képviselőcsoport nevében megköszöni a színvonalas vendéglátást. Örömmel tölti el, hogy hamarosan autópályán közlekedhetnek Nagyvárad irányába is. Az is örvendetes, hogy Hajdúdorog központjában kiépítésre kerül a körforgalom. Tavaly felvetette az M3-as, M35-ös csomópontjának kiépítését, mely szintén megvalósul. A megye mellékútjainak állapota azonban továbbra is lehangoló és ezek fejlesztésére láthatták, hogy sokkal kevesebb forrás áll rendelkezésre. Örül annak, hogy a Polgár-Egyek útvonal fejlesztése a közös összefogás és dr. Tiba István országgyűlési képviselő támogatásával meg fog valósulni. Hajdúböszörmény vonatkozásában megemlíti, hogy járhatatlan a Balmazújváros-Hajdúböszörmény közötti út, de Téglás és Hajdúhadház irányába sem egyszerű a közlekedés. Kéri a jelen lévő dr. Tiba István országgyűlési képviselő urat, hogy támogassa az említett utak korszerűsítésének a megvalósítását.

**Pajna Zoltán**

Először azokat az utakat kell fejleszteni, amelyeken a forgalom is nagy. A helyi gazdaság, a lakosság helyben tartása céljából természetesen a kisebb utak fejlesztése is fontos. Bízik abban, hogy a Magyar Vidék program jövőre megkezdődik, hiszen ez által sok kifogásolt út fejlesztése megvalósul.

**Rigán István**

Örömmel hallotta, hogy a 4-es főút fejlesztése megvalósul Berettyóújfaluig. Fontosnak tartja, hogy Püspökladányig történjen meg a fejlesztése, mivel a 4-es főutat halál útnak is nevezik. A mellékutak vonatkozásában kiemeli az Egyek valamint Nádudvar és a 33-as főút közötti szakaszt, a Biharnagybajom –Füzesgyarmat közötti utat, a Szerep-Hosszúhát–Püspökladányt összekötő szakaszt, mely utóbbi véleménye szerint életveszélyes.

A vasútvonal fejlesztésével kapcsolatosan megemlíti, hogy a 100-as vasútvonal Püspökladány-Törökszentmiklós vasútvonal fejlesztése 2015-ben fejeződött be. A tájékoztatóban olvashatták, hogy ennek a szakasznak a fejlesztése Debrecenig folytatódik. Az átépítés igen sok kellemetlenséget okoz az utazók számára, hiszen jelentősen megnövekedett az utazási idő. Azonban a korszerű berendezés biztosítani fogja a 160 km/h sebességet, mely kárpótolni fogja az utazó közönséget. Bízik abban, hogy a 2020-as fejlesztési időszakban sor kerül a Mátészalka-Debrecen vonal fejlesztésére is. A keleti régióban a járműparkra is nagyobb figyelmet kellene fordítani.

**Pajna Zoltán**

Megállapítja, hogy az előterjesztéshez további hozzászólás, javaslat nincs.

**Szavazásra teszi fel a közlekedésfejlesztés Hajdú-Bihar megyei aktuális helyzetéről szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**88/2018. (XI. 9.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (1) bekezdés c) pontjára figyelemmel

1./ elfogadja a közlekedésfejlesztés Hajdú-Bihar megyei aktuális helyzetéről szóló tájékoztatót.

2./ A közgyűlés felkéri elnökét, hogy határozatáról a Nemzeti Infrastruktúra Fejlesztő Zrt., a Magyar Közút Nonprofit Zrt., az Észak-magyarországi Közlekedési Központ Zrt. képviselőjét, valamint az Aktív Magyarországért Felelős Kormánybiztost tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2018. november 25.

**Pajna Zoltán**

**10.50-kor szünetet rendel el.**

**11.03-kor folytatódik az ülés.**

1. ***napirendi pont***

„Tájékoztató a „Cselekvő közösségek – aktív közösségi szerepvállalás” című EFOP-1.3.1-15-2016-00001 azonosítószámú kiemelt projekt Hajdú-Bihar megyét érintő eredményeiről, tapasztalatairól”

**Pajna Zoltán**

Felkéri Fodor Tamást az NMI Művelődési Intézet Nonprofit Kft. képviseletében, tartsa meg előadását.

**Fodor Tamás**

A Cselekvő közösségek – aktív közösségi szerepvállalás” című projekt az EFOP-1.3.1-15-2016-00001 azonosítószámú kiemelt projekt, mely hármas konzorciumban valósul meg: a Szentendrei Szabadtéri Néprajzi Múzeum a konzorcium vezető, partnerek: a Művelődési Intézet és az Országos Széchenyi Könyvtár. A három intézmény a múzeum, könyvtár és közösségi művelődés területét fedi le. Fontos, hogy közös irányokat határozzanak meg a szakmafejlesztés céljából. Minden megyében vannak munkatársaik, az ülésen jelen van két megyei munkatársa. A projekt 2016 szeptemberében indult és három évig tart. Céljai: a helyi identitás és kohézió erősítése,közösségfejlesztési beavatkozásainak, egységes módszertani alapjának megteremtése, helyi mentorálási háttér biztosítása, közösségi szerepvállalás erősítése,önkéntesség, a civil társadalom megerősítése, valamint a közösségfejlesztés - a helyi közösségek és az egyének önálló cselekvési szándékának és képességének erősítése, továbbá az önkormányzatok és más helyi közintézmények képessé tétele a közösségek befogadására, támogatására, a közösségi aktivitás fenntartására, illetve a kulturális intézmények közösségi szemléletű működtetése.

A TOP-os pályázatokban a közösségfejlesztés kiemelt szerepet kap, ez azért is fontos, mert a helyi kezdeményezések felkarolásához aktív közösségekre van szükség. Ehhez szükség van az önkormányzatok támogatására, nélkülük a kezdeményezés nem tud működni és az intézmények többsége az önkormányzatok fenntartásában működik. Nem új dolgot találtak ki, hanem az eddigi ismereteiket rendszerbe szedték és ezeket szeretnék az intézményeik számára átadni. Képzéseik vannak, mintaprojekteket mutatnak be, a fiatalok számára online platformokat készítenek, ahol ismereteket szerezhetnek ezekről a területekről. Módszertant készítenek és ezek a szakmai anyagok elérhetőek az internetről, mindenkinek figyelmébe ajánlja, mivel a kulturális pályázati kiírások ezekre fognak épülni. Felhívja a figyelmet, hogy 2019. március 1-től minden közművelődési feladatot ellátó településnek szolgáltatási tervet kell készítenie.

Szakmai indikátorokról: 530 mentorok által gondozott helyi közösség, 360 fejlesztéssel elért település, kulturális közösségfejlesztő mentor 80 fő, 84 fő közösségfejlesztéssel kapcsolatos képzéseken részt vevő mentor, 54 társadalmasítottan működő intézmény, 420 fő, a közösségi fejlesztésekkel kapcsolatos képzéseken részt vevő kulturális intézményben dolgozó szakember. A TOP 5.3.1-es projekt nincs a megyében , de TOP 6.9.2 program van, melynek az országos kerete 6,8 Mrd Ft, ebből 1,1 Mrd Ft van Debrecen városánál. A konzorcium gazda Debrecen Megyei Jogú Város, partnerek a Debreceni Művelődési Központ és a Méliusz Juhász Péter Központi Könyvtár. Az első mérföldkő június 30-án már lezárult.

A közösségek hete programsorozatot 2018. május 7-13 között tartották, melyen több megyei település is részt vett és nagyon jó híre volt a megyei programoknak. A megyében volt egy tanulmányút és egy nemzetközi konferenciát is Debrecenben tartottak.

Az „Együtt tenni jó” mintaprojekt Téglás városában volt, mely civil összefogással valósult meg. Mindenki figyelmébe ajánlja internetes elérhetőségeiket, ahonnan hasznos információkhoz juthatnak.

**Pajna Zoltán**

TOP 5.3.1-es projekt azért nincs a megyében, mivel TOP 5.3.2 pályázatot nyújtottak be. Tudomása szerint Szabolcs-Szatmár-Bereg megye két hete megkapta a támogató döntést, viszont Hajdú-Bihar megye még nem és így gyakorlatilag az EFOP-os programokhoz képest két éves csúszással tudják elkezdeni a TOP-os projektjeiket. Éves szinten közel 500 megyei rendezvényen vannak jelen, így a megye közösségi programjait náluk jobban nem ismeri senki ezért gondolták úgy, hogy ezt a keretet a megyei önkormányzatnak kell koordinálnia, mert így nagyobb eredményeket érhetnek el. Az EFOP-os projektnél ugyan így gondolták, hogy a megyei koordináció eredményesebb lehet, a 13 pályázatból négynek ismert az eredménye, de 9 pályázat esetében még nem született döntés. Eredményeket pedig csak úgy érhetnek el, ha az irányító hatóság meghozza a hiányzó döntéseket. Kéri a közgyűlés tagjait tegyék meg hozzászólásaikat.

**Tasi Sándor**

Kéri Fodor Tamás urat, mutassa be a program megyei képviselőit.

**Fodor Tamás**

A program megyei képviselői közül Csontos Anna Fruzsina és Dede Zsoltné Sári Andrea mentorok vannak jelen, kéri a jelen lévőket, bizalommal forduljanak hozzájuk.

***Bizottsági vélemény***

**Kovács Zoltán**

A Jogi, Ügyrendi és Társadalmi Kapcsolatok Bizottsága az előterjesztés elfogadását javasolja.

***Hozzászólás***

**Mohácsi László**

1989-ben Billy Graham Budapestre látogatásakor az álmairól beszélt és az álma az volt, hogy a kommunizmus bukása után szerető, identitásukban megerősödő közösségeket szeretne látni. Nagyon nagy szükség van arra, hogy egy-egy közösség az identitásában, a szeretetében megerősödjön és ez a projekt ezt segíti elő.

**Pajna Zoltán**

Megállapítja, hogy az előterjesztéshez további hozzászólás, javaslat nincs.

**Szavazásra teszi fel a „Cselekvő közösségek – aktív közösségi szerepvállalás” című EFOP-1.3.1-15-2016-00001 azonosítószámú kiemelt projekt Hajdú-Bihar megyét érintő eredményeiről, tapasztalatairól szóló tájékoztatót, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**89/2018. (XI. 9.) MÖK határozat**

A Hajdú-Bihar Megyei Önkormányzat Közgyűlése a területfejlesztésről és a területrendezésről szóló 1996. évi XXI. törvény 11. § bd) bekezdése alapján, figyelemmel a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (1) bekezdés c) pontjára

1./ a „Cselekvő közösségek – aktív közösségi szerepvállalás” című EFOP-1.3.1-15-2016-00001 azonosítószámú kiemelt projekt Hajdú-Bihar megyét érintő eredményeiről, tapasztalatairól szóló tájékoztatót elfogadja.

2./ Felkéri a közgyűlés elnökét, hogy határozatáról a Szabadtéri Néprajzi Múzeum Múzeumi Oktatási és Módszertani Központ képviselőjét tájékoztassa.

**Végrehajtásért felelős:**  Pajna Zoltán, a megyei közgyűlés elnöke

**Határidő:** 2018. november 20.

1. ***napirendi pont***

„Tájékoztató a Debreceni Egyetem Balásházy János Gyakorló Középiskolája és Kollégiuma szerepéről a megyei agrárszakképzésben, együttműködés kezdeményezése”

**Pajna Zoltán**

Felkéri Filep Miklós igazgatót, tartsa meg tájékoztatóját az intézményről.

**Filep Miklós**

A tájékoztató apropóját az adja, hogy ebben az évben ünneplik az agrár felsőoktatás indításának 150. évfordulóját, melyben a Debreceni Egyetem Balásházy János Gyakorló Középiskolája és Kollégiuma fontos szerepet játszott, hiszen a Pallagon lévő iskola a nagy múltú agrároktatás egyetlen meglévő bizonyítéka. A megyében két állami intézmény látja el ezt a feladatot, a Debreceni Balásházy és a Hajdúböszörményi Széchényi István iskola. A Balásházy iskola a Nagyerdő szélén természetvédelmi környezetben, 3,5 hektáros festői parkban, a Debreceni Labdarúgó Akadémia szomszédságában található. A kezdetekről: 1867 –ben Földműves Iskola alakult, 1868 - Felsőbb Gazdasági Tanintézet, 1876 - Magyar Királyi Gazdasági Tanintézet, 1906 -1944 Magyar Királyi Gazdasági Akadémia, ez utóbbi az intézmény arany korának nevezhető. Vass Albert is itt volt diák. A középfokú oktatás 1940-ben indult, ezt több átalakulás követte. A következő fontos évszám 1953. szeptember 1. amikor létrejött a Debreceni Mezőgazdasági Akadémia Pallagon. A rendszerváltozással új korszak kezdődött. Napjainkban mezőgazdasági technikus, élelmiszeripari technikus, parképítő és fenntartó technikus, valamint pénzügyi-számviteli ügyintézők képzése folyik. A Labdarúgó Akadémia szomszédsága miatt sportiskolai gimnáziumi képzés is folyik, mint utánpótlás képzés, illetve agrár-természettudományi orientáció is van az intézményben. Intézményük részt vesz az egyetemi tanárképzésében, tanulóik a beiratkozáskor a Debreceni Egyetem polgáraivá válnak, így már korán az „egyetemre vezető” úton járnak.

2010-óta megváltozott a mezőgazdasági képzés szerepe és az intézmények fenntartói is megváltoztak. Ennek eredményeként azt tapasztalják, hogy lecsökkent a tanulói létszám. Ha nem is az intézményi hátteret, de az agrárszakképzésben résztvevők számát növelni kell. Az ország továbbra is mezőgazdasági jellegű marad, ezért a lakosságot egészséges élelmiszerekkel kell ellátni és a megye adottságait nem szabad figyelmen kívül hagyni. A Hajdúböszörményi iskola Berettyóújfaluban tagintézményt nyitott, szeretnék, ha a későbbiekben majd ismét önálló intézmény lehetne ez az iskola. A közgyűlés következő ülésén azért fogja kezdeményezni a megyei önkormányzattal az együttműködési megállapodás aláírását, mert fontosnak tartja, hogy minél több fiatalt be tudjanak vonni ebbe a képzésbe. Ma már a mezőgazdaság az okos mezőgazdaság irányába halad, egyre több az automatizált folyamat, aki ezen a területen szeretne elhelyezkedni az biztosan talál munkát.

**Kovács Zoltán**

Örömmel hallotta, hogy szeretnék, ha a Berettyóújfalui tagintézmény a későbbiekben ismét önálló intézmény lenne, hiszen Berettyóújfaluban megvannak ennek a képzésnek a hagyományai és szükség is van rá.

**Pajna Zoltán**

Megállapítja, hogy hozzászólás, javaslat nincs.

**Szavazásra teszi fel a Debreceni Egyetem Balásházy János Gyakorló Középiskolája és Kollégiuma szerepéről a megyei agrárszakképzésben, együttműködés kezdeményezéséről szóló tájékoztatót, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**90/2018. (XI. 9.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (1) bekezdés c) pontjára figyelemmel

1./ a Debreceni Egyetem Balásházy János Gyakorló Középiskolája és Kollégiuma megyei agrárszakképzésben betöltött szerepéről szóló tájékoztatót elfogadja.

2./ A közgyűlés felkéri elnökét, hogy a Debreceni Egyetem Balásházy János Gyakorló Középiskolája és Kollégiumával kötendő együttműködés részletes kidolgozását követően gondoskodjon az együttműködési megállapodás közgyűlés elé terjesztéséről.

3./ A közgyűlés felkéri elnökét, hogy a döntésről a Debreceni Egyetem Balásházy János Gyakorló Középiskolája és Kollégiuma igazgatóját tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2./ pont tekintetében: 2019. január 31.

3./ pont tekintetében: 2018. november 20

1. ***napirendi pont***

„Hajdú-Bihar Megye Befektetés-ösztönzési Stratégiájának elfogadása”

**Pajna Zoltán**

Felkéri dr. Kovács Krisztinát, a Hajdú-Bihar Megyei Fejlesztési Ügynökség munkatársát, ismertesse a stratégia lényegét.

**Dr. Kovács Krisztina**

A stratégiának az a szerepe, hogy 2025-re kijelölje az elérendő célrendszert. Debrecen saját befektetési stratégiával rendelkezik, így a megyei azt nem tartalmazza. A stratégia a megyei foglalkoztatási paktum projekt keretében készült el. A helyzetfeltáró dokumentum rendkívül széles körű alapozást végzett a tekintetben, hogy feltárja a befektetés ösztönzést behatároló adottságokat. A megye külső környezete ideális, hiszen növekednek a külföldi tőke általi befektetések, ezek révén egyre több munkahely jön létre. A belső adottságok tekintetében is kedvezőek a természetföldrajzi viszonyok, kiváló a megye megközelíthetősége, a vasúti fővonal a TEN hálózat része, közvetlen európai autópálya-kapcsolat van, a légi közlekedés bővül, 44 országból és 266 városból egyetlen átszállással el lehet jutni a megyébe. Jelentős a potenciális munkaerő-utánpótlás nagysága, a munkanélküliségi ráta az országostól magasabb, az aktivitási ráta viszont alacsonyabb, ez pedig azt jelenti, hogy jelentős tartalékok vannak még a megyében. Kiterjedt oktatási -képzési intézményrendszer áll a megye szolgálatában, a gazdaságszerkezet tekintetében Debrecennek meghatározó szerepe van. Számos ipari park és ipari terület áll rendelkezésre és ez azért fontos, mert a gazdaság mozgatórugója, de nincs egységes fellépés, megjelenés közöttük.

Kedvezőtlen demográfiai folyamatok is vannak, mint a természetes fogyás, elöregedés, a szelektív migráció. Továbbá a gazdasági szféra igényeit a szakképzés lassan követi, a rugalmasság, gyors reagálás hiánya a jellemző. Szakemberhiány van, alacsony szintű az idegen nyelv ismerete, alacsony a mobilitási hajlandóság és az iskolázottság szintje is alacsony. Fejletlen az infrastruktúra a kistelepüléseken, a közúti – teherforgalom, a vasúti infrastruktúra fejlesztésre szorul.

A gazdaság szerkezetében a kétpólusúság figyelhető meg. Csak néhány nagyvállalat található a döntő többségű mikro vállalkozással szemben. Alacsony a külföldi tulajdonú vállalkozások száma, alacsony a tőkeerő, a foglalkoztatás. Az ágazati megoszlás vonatkozásában a kereskedelem és mezőgazdaság dominanciája látható az ipari, és a szolgáltatási szektor gyenge. A megye gazdasági potenciáljához képest kevés külföldi beruházás és hazai újra befektetés valósul meg, melynek okai: a megye gazdaságszerkezete, a munkaerő piaci súrlódások, a megyei szintű befektetés-ösztönzés hiánya. Cél: amegye gazdaságszerkezetének javítása, munkapiaci súrlódások enyhítése, megyei szintű befektetés-ösztönzés megvalósítása.

Az ösztönzés eszközei közül kiemeli a közvetlen pénzügyi eszközöket, melyeket a beruházó vehet igénybe**:** egyedi kormánydöntéssel megítélt közvetlen támogatás (eszközalapú, munkahely teremtési, technológia, K+F), EU által társfinanszírozott támogatási lehetőségek, képzési támogatás (min.50 munkahely, 50%), tanműhely-létesítési és fejlesztési támogatás.

A nem pénzügyi eszközök vonatkozásában az önkormányzatok is nagy szerepet játszanak abban, hogy vonzó befektetési környezetet nyújtsanak: fontos az ügyintézés egyszerűsítése, a szükséges engedélyek megszerzése, az adminisztrációs terhek átvállalása, a személyes kapcsolattartó biztosítása, az irodahelységek biztosítása, ipari parkok személyes bemutatása, infrastrukturális fejlesztések, minősített szakértők ajánlása, helyi-, helyközi közösségi közlekedés át-és megszervezése, telekárkedvezmények által.

Az operatív feladatok esetében szükséges a befektetői igények feltárása, a befektetői kérdések megválaszolása, információnyújtás számukra. Szükséges a közvetítőkkel való kapcsolattartás, a megyére vonatkozó naprakész adatbázis kialakítása. Szakmai rendezvényeken való részvétel és ezek tartása, helyszíni terepszemlék megszervezése, együttműködési lehetőségek feltárása, koordinációs feladatok, személyre szabott ügyfélkiszolgálás, szolgáltató szerepkör erősítése (gyors, precíz, bizalmas).

**Pajna Zoltán**

A megyei önkormányzat szervezete nem kifejezetten a stratégia megvalósítására alkalmas, ezért szeretné, ha a településekkel, járásokkal közösen létre tudnák hozni azt a tanácskozást, ahol a meg tudnának állapodni arról a szervezetről, amely ezt a feladatot el tudná látni. A BMW és a többi betelepülő nagy gyár várhatóan beszállítókat fog keresni ezért is fontos, hogy tudjanak élni a lehetőségekkel. A stratégiára vonatkozó anyagot megküldik a települések vezetői részére és egy munkamegbeszélésre hívják azokat, akik látnak benne perspektívát. Szeretné, hogy a megyei önkormányzat koordinálja az ezzel járó feladatokat. Kéri a közgyűlés tagjait tegyék meg hozzászólásaikat. Megállapítja, hogy az előterjesztéshez hozzászólás, javaslat nincs.

**Szavazásra teszi fel Hajdú-Bihar Megye Befektetés-ösztönzési Stratégiájának elfogadásáról szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**91/2018. (XI. 9.) MÖK határozat**

A Hajdú-Bihar Megyei Önkormányzat Közgyűlése a területfejlesztésről és a területrendezésről szóló 1996. évi XXI. törvény 11.§ (1) bekezdés bg)pontja alapján

elfogadja Hajdú-Bihar Megye Befektetés-ösztönzési Stratégiáját a melléklet szerint.

**Végrehajtásért felelős:** Pajna Zoltán, a megyei közgyűlés elnöke

**Határidő:** folyamatosan

(A határozat melléklete a jegyzőkönyv mellékletét képezi).

1. ***napirendi pont***

„A Hajdú-Bihar Megyei Önkormányzat Integrált Területi Programjának módosítása ”

**Pajna Zoltán**

Technikai jellegű módosításról van szó, mely két területet érint. 480 M Ft értékben lehetőségük lesz bölcsődei fejlesztésre, illetve a fel nem használt keretek újbóli meghirdetésére lesz lehetőség. Kéri a közgyűlés tagjait tegyék meg hozzászólásaikat. Megállapítja, hogy az előterjesztéshez hozzászólás, javaslat nincs.

**Szavazásra teszi fel a Hajdú-Bihar Megyei Integrált Területi Program (ITP) módosított szöveges változatának elfogadásáról szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**92/2018. (XI. 9.) MÖK határozat**

A Hajdú-Bihar Megyei Önkormányzat Közgyűlése a 2014–2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet 19. § b) pontjában biztosított jogkörében eljárva, figyelemmel az 1580/2015. (IX. 4.) Korm. határozatban, a 131/2015. (IX. 25.) MÖK határozatban, a 28/2016. (IV. 1.) és a 85/2016. (IX. 16.) MÖK, valamint a 30/2018. (IV. 20.) MÖK határozatokban foglaltakra

1./ elfogadja a Hajdú-Bihar Megyei Integrált Területi Program (ITP) módosított szöveges változatát az 1. melléklet, valamint az ITP-hez kapcsolódó táblázatokat a 2. melléklet szerint.

2./ A közgyűlés felkéri elnökét, hogy gondoskodjon az 1./ pont szerinti döntésnek a Pénzügyminisztérium Regionális Fejlesztési Programok Irányító Hatósága részére történő megküldéséről.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2018. november 30.

(A határozat mellékletei a jegyzőkönyv mellékletét képezik).

1. ***napirendi pont***

„Hajdúböszörmény Város megyei jogú várossá nyilvánítása kezdeményezésének támogatása”

**Pajna Zoltán**

Kéri a közgyűlés tagjait tegyék meg hozzászólásaikat.

***Kérdés***

**Demeter Pál**

Megkérdezi, milyen előnyökkel jár Hajdúböszörmény számára a megyei jogú várossá nyilvánítás.

**Kiss Attila**

Hogy milyen előnyökkel járna, az kidolgozás alatt van, első sorban presztízskérdés. Az előterjesztésben is olvasható, hogy 1950-ig megyei város volt Hajdúböszörmény. A tanácsrendszer több várostól is elvette ezt a rangot, többek között Jászberénytől is. Természetesen ennek anyagi vonzata is van, a költségvetésben a megyei jogú városok külön soron szerepelnek, ugyanakkor több ellátandó feladat is járul a ranghoz. Hajdúböszörmény évszázadokig a térség vezető szerepét töltötte be és a megye számára sem mellékes, hogy egy vagy két megyei jogú város van a megyében.

***Hozzászólás***

**Buczkó József**

Polgár település 1715-ig a hajdúvárosokhoz tartozott hetedik hajdúvárosként, ezért sorsszerűnek találja, hogy éppen ezen a helyen tárgyalja a közgyűlés ezt a napirendi pontot. 1699-ben létrejött a hajdúkerület, melynek centrális szerepét Hajdúböszörmény töltötte be és körülötte voltak a hajdúvárosok, köztük Polgár városa is. Ez a rendszer 177 éven keresztül állt így fenn és a vármegyerendszer kialakításával 1876-ban létrehozták a hajdú vármegyét. Egyfajta történelmi igazságtételnek is tartja a kezdeményezést, hiszen Hajdúböszörmény szerepét 1876-ban nyirbálták meg.

**Pajna Zoltán**

Megállapítja, hogy további hozzászólás, javaslat nincs.

**Szavazásra teszi fel Hajdúböszörmény Város megyei jogú várossá nyilvánításának kezdeményezéséről szóló határozati javaslatot, amit a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**93/2018. (XI. 9.) MÖK határozat**

A Hajdú-Bihar Megyei Önkormányzat Közgyűlése

1./ támogatja Hajdúböszörmény Város, mint „a hajdúk fővárosa” és Hajdú-Bihar megye második legnagyobb városa megyei jogú várossá nyilvánításának kezdeményezését, a város történelmi múltjára és jelenlegi gazdasági jelentőségére tekintettel.

2./ Egyetértve Hajdúböszörmény Város Önkormányzatának 197/2018. (IX. 27.) Önk. számú határozatával, felkéri a megye egyéni országgyűlési képviselőit, hogy a Magyarország helyi önkormányzatairól szóló 2011. évi CLXXXIX. törvény módosításának kezdeményezésével tegyenek lépéseket Hajdúböszörmény Város megyei jogú várossá nyilvánítása jogi feltételeinek megteremtésére.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2018. december 15.

1. ***napirendi pont***

„A Hajdú-Bihar Megyei Vállalkozásfejlesztési Alapítvány alapító okiratának módosítása”

**Pajna Zoltán**

Technikai jellegű módosításról van szó, mivel két új tag került be a kuratóriumba. Kéri a közgyűlés tagjait tegyék meg hozzászólásaikat. Megállapítja, hogy hozzászólás, javaslat nincs.

**Szavazásra teszi fel a Hajdú-Bihar Megyei Vállalkozásfejlesztési Alapítvány egységes szerkezetű alapító okiratának elfogadásáról szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**94/2018. (XI. 9.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Vállalkozásfejlesztési Alapítvány Alapító Okiratának I. fejezet 8. és IV. Fejezet A) 2. pontjában meghatározottak alapján:

1./ elfogadja a Hajdú-Bihar Megyei Vállalkozásfejlesztési Alapítványnak a melléklet szerinti egységes szerkezetű alapító okiratát a benne foglalt módosításokkal együtt.

2./ Felhatalmazza elnökét a változásokkal egységes szerkezetbe foglalt alapító okirat, illetve annak a bíróság által a változás-bejegyzési eljárásban előírt esetleges további módosítása aláírására.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2018. november 15.

(A határozat melléklete a jegyzőkönyv mellékletét képezi.)

1. ***napirendi pont***

„A Hajdú-Bihar Megyei Önkormányzat 2018. évi költségvetési rendeletének módosítása”

**Pajna Zoltán**

A kormány a benyújtott tartalék pályázatukat elfogadta, illetve több nemzetközi pályázatuk is sikeres volt és ezeket is beemelték a költségvetésbe. Kéri a közgyűlés tagjait tegyék meg hozzászólásaikat. Megállapítja, hogy hozzászólás, javaslat nincs.

**Szavazásra teszi fel a Hajdú-Bihar Megyei Önkormányzat 2018. évi költségvetési rendeletének módosításáról szóló rendelet tervezetet, amit a közgyűlés 20 igen, 0 nem szavazattal, 0 tartózkodás mellett elfogadva a következő rendeletet alkotja:**

**Hajdú-Bihar Megyei Önkormányzat Közgyűlésének**

**7/2018. (XI. 12.) önkormányzati rendelete**

**a Hajdú-Bihar Megyei Önkormányzat 2018. évi költségvetéséről szóló**

**1/2018. (I. 30.) önkormányzati rendelet módosításáról**

A Hajdú-Bihar Megyei Önkormányzat Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló   
1/2015. (II. 2.) önkormányzati rendelet 1. mellékletében meghatározott véleményezési jogkörében eljáró Fejlesztési, Tervezési és Stratégiai Bizottság, Jogi, Ügyrendi és Társadalmi Kapcsolatok Bizottsága, valamint a Pénzügyi Bizottság véleményének kikérésével a következőket rendeli el:

1. **§**

A Hajdú-Bihar Megyei Önkormányzat 2018. évi költségvetéséről szóló 1/2018 (I. 30.) önkormányzati rendelet (a továbbiakban: Rendelet) 1. §-a helyébe a következő rendelkezés lép:

**„1. §**

1. Az önkormányzat közgyűlése (továbbiakban: Közgyűlés) az önkormányzat 2018. évi költségvetését 659.691 ezer forint költségvetési bevétellel és 925.262 ezer forint költségvetési kiadással hagyja jóvá.
2. A Közgyűlés megállapítja, hogy a költségvetési bevételek és kiadások egyenlege 265.571 ezer forint hiány. A költségvetési hiány összegéből 234.248 ezer forint a működési költségvetés, 31.323 ezer forint a felhalmozási költségvetés hiánya.
3. A Közgyűlés a költségvetési hiányt belső forrásból, 265.571 ezer forint maradvány igénybevételével finanszírozza, az e célt szolgáló finanszírozási bevételek összege 265.571 ezer forint.
4. A Közgyűlés megállapítja, hogy a finanszírozási kiadások összege 11.320 ezer forint, amelyet maradvány igénybevételével finanszíroz.
5. A Közgyűlés a (3) és (4) bekezdésben rögzítettekre tekintettel a finanszírozási bevételek összegét 276.891 ezer forintban állapítja meg.”
6. **§**

(1) A Rendelet 2. § (1) – (2) bekezdései helyébe a következő rendelkezések lépnek:

„(1) A megyei önkormányzat működési költségvetése:

a) működési költségvetési bevételek mindösszesen: 511.738 ezer forint

b) működési költségvetési kiadások mindösszesen: 745.986 ezer forint

c) működési költségvetési egyenleg (hiány): -234.248 ezer forint

(2) A megyei önkormányzat felhalmozási költségvetése:

a) felhalmozási költségvetési bevételek mindösszesen: 147.953 ezer forint

b) felhalmozási költségvetési kiadások mindösszesen: 179.276 ezer forint

c) felhalmozási költségvetési egyenleg (hiány): -31.323 ezer forint ”

(2) A Rendelet 2. § (7) – (8) bekezdései helyébe a következő rendelkezések lépnek:

„(7) A közgyűlés a Hajdú-Bihar Megyei Önkormányzati Hivatal részére 232.455 ezer forint irányító szervi támogatást (intézményfinanszírozást) biztosít.

(8) A Közgyűlés a 2018. évi költségvetésben 65.522 ezer forint általános tartalékot, valamint 80.529 ezer forint céltartalékot különít el. A céltartalékból:

a) 8.032 ezer forint a Foglalkoztatási Paktum pályázat következő év(ek)ben felmerülő kiadásainak fedezetét,

b) 7.434 ezer Ft a 2018. évi megyei önkormányzati tartalék pályázat következő évben felmerülő kiadásainak fedezetét,

c) 14.847 ezer forint a CLUSTERS3 pályázat, 13.461 ezer forint a PURE COSMOS pályázat, 10.924 ezer forint a CitiEnGov pályázat, 17.396 ezer forint a Night Light pályázat uniós támogatásának megelőlegezésére kapott visszatérítendő támogatás visszafizetését,

d) 1.373 ezer forint a CLUSTERS3 pályázat, 1.711 ezer forint a PURE COSMOS pályázat, 1.044 ezer forint a CitiEnGov pályázat, 4.307 ezer forint a Night Light pályázat hazai társfinanszírozásaként a következő években felmerülő kiadásainak fedezetét szolgálja.”

(3) A Rendelet 2. § (11) bekezdése helyébe a következő rendelkezés lép:

„(11) A Közgyűlés a 2018. évi költségvetésben 18.965 ezer forint működési célú támogatást, kölcsönt állapít meg a rendelet 8. melléklete szerint.”

1. **§**

A Rendelet 3. § (1) bekezdése helyébe a következő rendelkezés lép:

„(1) A Közgyűlés az önkormányzat hivatalának 2018. évi költségvetési bevételeit 18.299 ezer forintban, költségvetési kiadásait 268.142 ezer forintban határozza meg. A költségvetés egyenlege 249.843 ezer forint hiány, amelyet 17.388 ezer forint maradvány igénybevételével, valamint 232.455 ezer forint irányító szervi támogatással finanszíroz a rendelet 3. melléklete szerint.”

**4. §**

1. A Rendelet 4. § (1) bekezdése helyébe a következő rendelkezés lép:

„(1) Az államháztartásról szóló törvény végrehajtásáról szóló 368/2011. (XII. 31.) Korm. rendelet (továbbiakban: Ávr.) 51. § (1) bekezdésében meghatározott rovatok terhére a költségvetési évben az önkormányzat esetében bruttó 1.300 ezer Ft, az önkormányzati hivatal esetében bruttó 39.838 ezer Ft összeghatárig vállalható kötelezettség.”

1. A Rendelet 4. § (7) bekezdése helyébe a következő rendelkezés lép:

„(7) A Közgyűlés a kitüntető díjak alapításáról és adományozásáról szóló 7/2016. (VI. 27.) önkormányzati rendeletével alapított, az egyéneknek és a közösségeknek adományozható kitüntető díjakhoz kapcsolódó pénzjutalom bruttó összegét díjazottanként a következő összegben állapítja meg:

1. Hajdú-Bihar Megye Önkormányzatának Bocskai István-díja 0 Ft/fő
2. Hajdú-Bihar Megye Önkormányzatának Kölcsey Ferenc-díja 50.000 Ft/fő
3. Hajdú-Bihar Megye Önkormányzatának Maróthi György-díja 50.000 Ft/fő
4. Hajdú-Bihar Megye Önkormányzatának Arany Sándor-díja 0 Ft/fő
5. Hajdú-Bihar Megye Önkormányzatának Kovács Pál-díja 50.000 Ft/fő
6. Hajdú-Bihar Megye Önkormányzatának

az Év Civil Szervezete díja 50.000 Ft/szervezet

1. Hajdú-Bihar Megye Önkormányzatának Emlékérme 100.000 Ft/fő.

A Közgyűlés az önkormányzat költségvetésében a b) pont vonatkozásában 4 fő részére, a c) és e) pont vonatkozásában 2 – 2 fő részére, az f) pont vonatkozásában egy szervezet részére, míg a g) pont vonatkozásában 5 fő részére biztosít fedezetet a vonatkozó adókkal, járulékokkal együtt.”

**5. §**

A Rendelet 1., 2., 3., 4., 5., 6., 7., 8., 9. melléklete helyébe, e rendelet 1., 2., 3., 4., 5., 6., 7., 8., 9. melléklete lép.

**6. §**

E rendelet a kihirdetését követő napon lép hatályba.

|  |  |
| --- | --- |
| **Dr. Dobi Csaba** | **Pajna Zoltán** |
| **jegyző** | **a megyei közgyűlés elnöke** |



















**Szavazásra teszi fel a lejárt határidejű határozatok végrehajtásáról szóló jelentést, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**95/2018. (XI. 9.) MÖK határozat**

A közgyűlés a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 17. § (1) bekezdése alapján a következő lejárt határidejű határozatok végrehajtásáról szóló jelentést fogadja el:

31/2018. (IV. 20.) MÖK határozat, 59/2018. (VI. 22.) MÖK határozat, 62/2018. (IX. 28.) MÖK határozat, 86/2018. (IX. 28.) MÖK határozat.

***Különfélék***

**Pajna Zoltán**

Megköszöni a szíves vendéglátást, tájékoztatja a közgyűlést, hogy a közgyűlés következő munkaülésére várhatóan 2018. december 14-én (péntek) kerül sor. Megköszöni az ülésen való részvételt, az ülést 12.25-kor bezárja.

**Készült: Debrecen, 2018. november 20.**

|  |  |
| --- | --- |
| **Dr. Dobi Csaba**  **jegyző** | **Pajna Zoltán**  **a megyei közgyűlés elnöke** |